News Update: ‘โอไมครอน’ โควิดสายพันธุ์ใหม่ ทั่วโลกปั่นป่วน หามาตรการสกัดเข้มงวด ดาวโจนส์ฟิวเจอร์ส-น้ำมัน ดีดตัวขึ้น - FINNOMENA
‘โอไมครอน’ กำลังสร้างความวิตกกังวลทั่วทั้งโลก หลังผู้เชี่ยวชาญระบุว่า เชื้อโควิดกลายพันธุ์ชนิดใหม่อาจมีความสามารถในการหลบหลีกภูมิคุ้มกันที่เกิดจากการติดเชื้อหรือการฉีดวัคซีน ทำให้ตัวกลายพันธุ์ดังกล่าวอาจสามารถแพร่ระบาดได้อย่างรวดเร็ว
29 พ.ย. 2564

‘โอไมครอน’ กำลังสร้างความวิตกกังวลทั่วทั้งโลก หลังผู้เชี่ยวชาญระบุว่า เชื้อโควิดกลายพันธุ์ชนิดใหม่อาจมีความสามารถในการหลบหลีกภูมิคุ้มกันที่เกิดจากการติดเชื้อหรือการฉีดวัคซีน ทำให้ตัวกลายพันธุ์ดังกล่าวอาจสามารถแพร่ระบาดได้อย่างรวดเร็ว
เช้านี้ (29 พ.ย.) ตลาดหุ้นในภูมิภาคเอเชียแปซิฟิกยังคงปรับตัวลงต่อเนื่อง จากความกังวลในเชื้อโควิดกลายพันธุ์ชนิดใหม่ โดยดัชนี Nikkei 225 ในตลาดหุ้นญี่ปุ่น ปรับตัวลง 0.92% ขณะที่ ดัชนี Topix ร่วง 1.12%
ดัชนี Hang Seng ปรับตัวลง 0.6% นำโดยหุ้น Meituan ที่ร่วงแรง 7% หลังบริษัทรายงานผลประกอบการบริษัทที่ขาดทุนกว่า 10,000 ล้านหยวน ในไตรมาสที่ผ่านมา ขณะที่ตลาดหุ้นจีนแผ่นดินใหญ่ปรับตัวลงเช่นกัน โดยดัชนี Shanghai composite ลดลง 0.83% และ ดัชนี Shenzhen Component ลดลงเล็กน้อยที่ 0.29%
ตลาดฟิวเจอร์สของสหรัฐฯ ปรับตัวเพิ่มขึ้นในเช้าวันนี้ (29 พ.ย.) ดัชนีดาวโจนส์ฟิวเจอร์สดีดขึ้นกว่า 240 จุด หรือ 0.7% จนสามารถกลับมายืนเหนือระดับ 35,000 ได้อีกครั้ง หลังร่วงแรงกว่า 900 จุด ในวันศุกร์ที่ผ่านมา ขณะที่ ดัชนี S&P 500 ฟิวเจอร์ส เพิ่มขึ้น 0.96% และดัชนี Nasdaq ฟิวเจอร์ส ปรับตัวขึ้น 1.19%
ขณะที่ ราคาน้ำมัน WTI ดีดตัวขึ้นมา 3.25 ดอลลาร์ หรือ 4.77% อยู่ที่ 71.42 ดอลลาร์ต่อบาร์เรล ในช่วงเช้าของวันนี้ หลังดิ่งแรง 13.1% ปิดที่ราคา 68.15 ดอลลาร์ต่อบาร์เรล ในวันศุกร์ที่ผ่านมา
ความวิตกกังวลทั่วทั้งโลกทำให้รัฐบาลหลายประเทศออกมาประกาศมาตรการเพิ่มความเข้มงวดในเรื่องการเดินทางตั้งแต่วันศุกร์ที่ผ่านมา (26 พ.ย.) ซึ่งรวมถึงประเทศไทย ที่ประกาศห้ามนักเดินทางจากประเทศในแอฟริกาลงทะเบียนเข้าไทย ตั้งแต่วันที่ 27 พ.ย. และไม่อนุญาตให้เข้าไทย ตั้งแต่วันที่ 1 ธ.ค.
ขณะที่ รายงานที่ตีพิมพ์ใน China CDC Weekly เตือนว่า จีนอาจพบการระบาดครั้งใหญ่หากเปิดประเทศเหมือนสหรัฐฯ หรือยุโรป โดยจีนไม่สามารถยกเลิกมาตรการคุมเข้มด้านการเดินทางได้หากไม่มีการฉีดวัคซีนที่มีประสิทธิภาพ หรือการรักษาเฉพาะทาง
นักคณิตศาสตร์ระบุว่า หากจีนใช้มาตรการเดียวกับสหรัฐฯ ผู้ติดเชื้อใหม่รายวันจะอยู่ที่ 637,155 ราย, 275,793 ราย หากใช้กลยุทธ์เดียวกับอังกฤษ และ 454,198 ราย หากใช้วิธีการเดียวกับฝรั่งเศส โดยปัจจุบันจีนยังคงใช้นโยบาย ‘โควิดเป็นศูนย์’ เพื่อควบคุมการแพร่ระบาดในประเทศ
อย่างไรก็ตาม ผู้เชี่ยวชาญหลายคน รวมถึง ดร. แอนโทนี เฟาซี ผู้อำนวยการสถาบันโรคภูมิแพ้และโรคติดต่อแห่งชาติสหรัฐฯ กล่าวว่า ข่าวดังกล่าวอาจเป็นการเตือนให้ผู้คนระมัดระวังมากขึ้น แต่เชื่อว่าวัคซีนที่มีอยู่ยังมีประสิทธิภาพเพียงพอในการยับยั้งอาการป่วยที่รุนแรงได้
อ้างอิง: https://www.bbc.com/thai/international-59428316
https://www.cnbc.com/2021/11/29/asia-markets-omicron-covid-variant-currencies-oil.html
https://www.cnbc.com/2021/11/28/stock-market-futures-open-to-close-news.html 
https://www.posttoday.com/world/669316 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
ตลาดหุ้นสหรัฐฯ
ตลาดหุ้นเอเชีย
ราคาน้ำมัน
โควิด-19
โอไมครอน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA